钦定古今图书集成/明伦汇编/官常典/第103卷 > 《论国制启》鲍照
## 钦定古今图书集成/明伦汇编/官常典/第103卷 > 《论国制启》鲍照

臣启：臣闻尺之量锦，工者裁之；袤丈之木，绳墨在焉。
事无巨细，非法不行。当今世问政睦，藩国相望，君举
必书，动成准式。息躬圣壤，十有馀载，条制节文，宜其
备矣，诸王列封，动静兼该，而窃见国之处，事未尽善，
臣之暗蔽，私心有惜。伏见彭城国旧制，犹有数卷，虽
多殊革，大纲可依。愚谓宜令掌固刊而撰之，上著朝
典藩邦之度，下揆《国训》繁简之谊，傍酌州府宽猛之
中，章程久具，永为恒制。岂伊今美，乃足贵之将来。臣
忝充直员，脱以启闻，烦而非要，伏追惭悚。谨启。